Forslag til Rådets afgørelse om et EU-handlingsprogram til fremme af ikke-statslige organisationer, som først og fremmest er aktive indenfor miljøbeskyttelse (97/C 104/07) (EØS-relevant tekst) KOM(95) 573 endelig udg. - 95/0336(SYN)

(Forelagt af Kommissionen den 6. februar 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S,

under henvisning til forslag fra Europa-Kommissionen,

under henvisning til udtalelse fra Det Økonomiske og Sociale Udvalg,

i samarbejde med Europa-Parlamentet, og

ud fra følgende betragtninger:

Traktaten om oprettelse af Det Europæiske Fællesskab indeholder bestemmelser om udvikling og gennemførelse af en fællesskabspolitik på miljøområdet og opstiller de mål og principper, der skal gælde for denne politik;

ved den resolution, der blev vedtaget af Rådet og medlemsstaternes repræsentanter den 1. februar 1993, opstilledes et fællesskabsprogram for politik og handling inden for miljøet og bæredygtig udvikling - det femte handlingsprogram på miljøområdet (1).

i henhold til den fælles erklæring fra Europa-Parlamentet, Rådet og Kommissionen af 30. juni 1982 om forskellige foranstaltninger til sikring af en bedre afvikling af budgetproceduren (2) skal der vedtages en retsforskrift, inden bevillinger, der er opført på budgettet til vigtige fællesskabsforanstaltninger, kan anvendes;

Kommissionen afgav i sin meddelelse til budgetmyndigheden om retsgrundlag og maksimumsbeløb tilsagn om at fremsætte forslag til et retsgrundlag for tilskud, der ydes i henhold til budgettets artikel B4-306 - oplysning og tilskud (3);

det er ønskeligt, at repræsentative europæiske miljøorganisationer deltager i gennemførelsen af Rådets forordning om en EF-ordning for tildeling af et miljømærke (4) og Kommissionens afgørelse om oprettelse af et rådgivende miljøforum (5);

ikke-statslige organisationer, der er aktive på miljøbeskyttelsesområdet, kan bidrage til Fællesskabets miljøpolitik, som fastlagt i traktatens artikel 130 R;

disse organisationers aktiviteter med hensyn til konkrete miljøbeskyttelsesforanstaltninger og forøgelse af den generelle bevidsthed om behovet for at beskytte miljøet bør fremmes;

de nationale, regionale og lokale ikke-statslige organisationers muligheder for at udveksle anskuelser, problemstillinger og mulige løsninger på miljøproblemer på EU-plan bør øges;

i det femte handlingsprogram hedder det, at alle de berørte aktører, herunder Kommissionen og miljøorganisationerne, i samarbejde bør iværksætte samordnede foranstaltninger og dele ansvaret for at realisere målet om bæredygtig udvikling;

de europæiske miljøorganisationer spiller en central rolle ved at samordne og kanalisere oplysninger og synspunkter om de nye perspektiver til Kommissionen, f.eks. om problemer i forbindelse med naturbeskyttelse og grænseoverskridende forurening, som ikke kan eller ikke bliver behandlet fyldestgørende på nationalt eller lokalt plan;

der bør derfor, i overensstemmelse med nærhedsprincippet, udformes et handlingsprogram til fremme af de europæiske miljøorganisationers aktiviteter;

det er vigtigt at indkredse de prioriterede indsatsområder, hvortil der kan ydes tilskud gennem fællesskabsprogrammet, samtidig med at forureneren betaler-princippet og nærhedsprincippet efterleves;

de prioriterede foranstaltninger bør fastsættes senest den 30. september hvert år for det efterfølgende år;

der skal fastsættes detaljerede regler for fællesskabstilskud under programmet;

det skal være muligt at videreføre programmet efter udløbet af første fase den 31. december 1999;

der bør skabes en mekanisme, hvorved Fællesskabets bistand kan tilpasses de foranstaltninger, hvortil der skal ydes tilskud;

der skal udarbejdes effektive metoder til overvågning, vurdering og evaluering, og potentielle tilskudsmodtagere og offentligheden skal have passende oplysning om programmet;

i lyset af erfaringerne med de første tre år af programmet bør der foretages en vurdering med henblik på at afgøre, om det skal videreføres -

TRUFFET FØLGENDE AFGØRELSE:

Artikel 1

Der indføres hermed et EU-handlingsprogram til fremme af ikke-statslige miljøorganisationer. Det overordnede mål med programmet er at udvikle og gennemføre Fællesskabets miljøpolitik og -forskrifter ved at fremme de miljøbeskyttelsesaktiviteter, der gennemføres af ikke-statslige organisationer, der opererer på europæisk plan.

Artikel 2

1. De indsatsområder, hvortil der kan ydes finansiel bistand fra EU, er anført i bilaget.

2. Der kan ydes finansiel EU-bistand til foranstaltninger, som er af betydning for Fællesskabet, som bidrager betydeligt til gennemførelsen af Fællesskabets miljøpolitik, og som er i overensstemmelse med de principper, der ligger til grund for det femte handlingsprogram.

Bistanden skal navnlig dække ikke-statslige organisationers oplysningskampagner og -foranstaltninger, informations- og dokumentationsinfrastrukturer, demonstrationsprojekter og samordningsaktiviteter.

Artikel 3

1. Kommissionen opstiller de prioriterede aktiviteter, der skal gennemføres på de i bilaget anførte indsatsområder.

2. Kommissionen fastsætter de supplerende kriterier, der skal anvendes ved udvælgelsen af de foranstaltninger, der skal finansieres.

Artikel 4

Den finansielle bistand består i medfinansiering af foranstaltninger og/eller tilskud til ikke-statslige organisationer.

Artikel 5

Kommissionen sikrer, at der er sammenhæng og komplementaritet mellem EU-aktiviteterne og -projekterne til gennemførelse af dette program og andre EU-programmer og -initiativer.

Artikel 6

1. Fællesskabets bistand overstiger i princippet ikke 40 % af de budgetterede drifts- og administrationsudgifter.

2. Tilskud til dækning af administrativ støtte ydes i princippet ikke i mere end tre år.

3. EU-bistanden ydes til aktiviteter, som skal gennemføres samme år eller året efter ydelsen af støtten.

Artikel 7

1. Kommissionen offentliggør en meddelelse i De Europæiske Fællesskabers Tidende med angivelse af de prioriterede aktiviteter, der skal finansieres, og en beskrivelse af udvælgelses- og tildelingskriterierne samt af ansøgnings- og godkendelsesproceduren. Meddelelsen offentliggøres senest den 30. september året forud for det år, hvor støtten skal ydes.

2. Forslag til aktiviteter med henblik på støtte kan indgives til Kommissionen af ikke-statslige organisationer, der opererer på europæisk plan, og som fremmer miljøbeskyttelsesforanstaltninger af særlig betydning for Fællesskabet.

3. Foranstaltninger under dette program godkendes efter en vurdering af forslagene senest den 30. april hvert år og udmunder i en aftale om parternes rettigheder og forpligtelser, der indgås med de støttemodtagere, der har ansvaret for gennemførelsen.

4. Bistandsbeløbet, de finansielle procedurer og kontrolforanstaltninger såvel som alle de tekniske betingelser for ydelse af bistanden fastsættes under hensyntagen til de pågældende aktiviteters karakteristika og nedfældes i den aftale, der indgås med modtagerne.

Artikel 8

1. For at sikre et vellykket udfald af de aktiviteter, der gennemføres af modtagerne af finansiel EU-bistand, træffer Kommissionen foranstaltninger til

- at kontrollere, at de af EU foreslåede aktiviteter er gennemført på tilfredsstillende måde

- at forebygge og skride ind imod uregelmæssigheder

- at opkræve beløb, der er modtaget uberettiget som følge af misbrug og forsømmelse.

2. Uden at dette berører revision foretaget af Revisionsretten i medfør af traktatens artikel 188 C eller kontrol udført i medført af traktatens artikel 209 c, kan tjenestemænd eller andre ansatte ved Kommissionen udføre kontrol på stedet, herunder stikprøvekontrol, med aktiviteter, der finansieres under dette program.

Kommissionen giver modtageren forudgående meddelelse om eventuel kontrol på stedet, medmindre der er gode grunde til mistanke om svig og/eller misbrug.

3. Modtagere af finansiel bistand skal kunne stille alle bilag for udgifter til en given foranstaltning til rådighed for Kommissionen i en periode på fem år efter den sidste betaling i forbindelse med foranstaltningen.

Artikel 9

1. Kommissionen kan nedsætte, indstille eller tilbagekræve finansiel bistand, der er ydet til en aktivitet, hvis den konstaterer uregelmæssigheder, eller hvis det viser sig, at foranstaltningen, uden Kommissionens godkendelse, har undergået en betydelig ændring, som er i strid med målet for gennemførelsesvilkårene for foranstaltningen.

2. Hvis fristerne er overskredet, eller hvis udviklingen i gennemførelsen af en aktivitet kun berettiger til en del af den ydede finansielle bistand, anmoder Kommissionen modtageren om at fremsætte sine bemærkninger inden for en given frist. Giver modtageren ikke et fyldestgørende svar, kan Kommissionen ophæve den resterende finansielle bistand og kræve øjeblikkelig tilbagebetaling af allerede udbetalte beløb.

3. Enhver uretmæssig betaling skal tilbagebetales til Kommissionen. Der kan lægges renter på beløb, der ikke tilbagebetales rettidigt. Kommissionen fastsætter detaljerede regler for gennemførelsen af dette stykke.

Artikel 10

1. Kommissionen sikrer effektiv overvågning af gennemførelsen af aktiviteter, der finansieres af EU. Denne overvågning finder sted på grundlag af rapporter i henhold til procedurer, der er godkendt af Kommissionen og af modtageren, og omfatter også stikprøvekontrol.

2. Modtageren forelægger Kommissionen en rapport for hver enkelt aktivitet senest tre måneder efter afslutningen heraf. Kommissionen fastsætter rapportens form og indhold.

Artikel 11

En liste over aktiviteter, der finansieres under dette program, offentliggøres hvert år i De Europæiske Fællesskabers Tidende.

Artikel 12

Kommissionen forelægger senest den 30. juni 1999 Europa-Parlamentet og Rådet en rapport om gennemførelsen af dette program for de første tre år og fremsætter forslag til eventuelle tilpasninger med henblik på videreførelse af programmet ud over den første fase.

Rådet træffer, med kvalificeret flertal og efter forslag fra Kommissionen, afgørelse om gennemførelsen af den efterfølgende fase fra den 1. januar 2000.

Artikel 13

Denne afgørelse anvendes fra den 1. januar 1996 og dækker en fireårig periode.

(1) EFT nr. C 138 af 17. 5. 1993, s. 1.

(2) EFT nr. C 194 af 28. 7. 1982, s. 1.

(3) SEK(94) 1106 endelig udg. af 6. 7. 1994.

(4) EFT nr. L 99 af 11. 4. 1992, s. 1.

(5) EFT nr. L 328 af 29. 12. 1993, s. 53.

BILAG

>TABELPOSITION>